# Joan Baldoví i Roda

Joan Baldoví i Roda (Sueca, 1958) és un polític, professor i mestre valencià. Fou alcalde de Sueca entre 2007 i 2011, i actualment exerceix com a diputat a les Corts Valencianes des de les eleccions autonòmiques valencianes de 2023. També va ser diputat de Compromís al Congrés espanyol per la València des de les eleccions generals de 2011, tornant a ser elegit a les eleccions generals de 2015, 2016 (a aquestes dues darreres vegades en coalició amb Podemos i a 2016 també amb Esquerra Unida) i 2019.

## Biografia

Va nàixer al Carrer Nou de Sueca (Ribera Baixa), a la casa familiar. Rebé la seua educació a casa, amb sa mare, ja que son pare solia estar fora per motius laborals. Va aprendre a escriure amb una dona que ajudava les monges de la placeta del Convent. Amb huit anys començà a estudiar a l'Institut Laboral, amb els salesians, per a realitzar el batxiller elemental. Estudià a la universitat laboral d'Alcalá de Henares dos anys i va realitzar el COU a Sueca. Cursà dos anys d'Economia a la Universitat de València, encara que acabà per llicenciar-se en Magisteri. Ha treballat d'administratiu en una assessoria fiscal, ha estat corresponsal del diari Levante-EMV, professor de valencià per a mestres, i mestre d'escola.
Militant del BLOC des de l'època d'Unitat del Poble Valencià, Baldoví fou el cap de llista del Bloc Nacionalista Valencià a Sueca per a les eleccions municipals de 2007, on la seua llista va obtenir 5 regidors i ell, investit alcalde amb els vots del PSPV-PSOE i EUPV (després IdPV).
En 2011 es va postular com candidat per València a les eleccions generals espanyoles de 2011 per la Coalició Compromís, sent ratificat pel Consell Nacional del BLOC el 24 de setembre de 2011.
A les seues primeres declaracions públiques després de ser elegit candidat, Baldoví va afirmar vore un "futur esperançador" davant de "la possibilitat de tenir per primera vegada des de la II República un diputat valencianista a les Corts". Els eixos programàtics que defensà la candidatura de Baldoví foren les infraestructures -especialment el Corredor Mediterrani-, la reforma de la llei electoral espanyola -mitjançant el conegut com Referèndum Baldoví- i la defensa de la llengua i identitat valenciana.
Finalment, va obtindre a les eleccions generals l'acta de diputat al Congrés, com a únic representant de Compromís a la cambra. També va obtindre a les eleccions municipals del mateix any l'acta de regidor a Sueca, on es presentà com a cap de llista del BLOC-Compromís, tot i que no va rebre cap mena de remuneració per aquest càrrec.
En la seua primera intervenció a la cambra baixa, Joan Baldoví rebé gran atenció mediàtica pel seu discurs al debat d'investidura de Mariano Rajoy com a president del govern. El suecà va enutjar a Rajoy (i a altres líders del Partit Popular de la Comunitat Valenciana, com Rita Barberà) en pronunciar un discurs on es feia una dura crítica a la gestió del PP al País Valencià, on porta setze anys de govern amb majoria absoluta.
El gener de 2012, Baldoví es desplaçà a Eivissa per tal d'arribar a acords amb l'Entesa Nacionalista i Ecologista d'Eivissa. Després d'esta reunió Baldoví, que realitzà una conferència al Club Diario de Ibiza, mostrà la seua predisposició a defensar a Madrid les reivindicacions d'ENE i ser també el representant de la força eivissenca. L'acord va ampliar en febrer al conjunt de la coalició PSM-IniciativaVerds-Entesa.
A les eleccions generals 2015, Joan Baldoví es tornà a presentar com a cap de llista de Compromís per València, dins la coalició Compromís-Podem-És el moment. Va obtindre 5 diputats, a més de 3 diputats a Alacant i 1 diputada a Castelló.
Va ser reelegit diputat per la circumscripció de València a les eleccions generals 2016 i a les de 2019.

## Vídeos

* Roda de premsa conjunta amb representants del PSM-Entesa.
* Declaracions de Joan Baldoví després del tancament de RTVV.
* Conferència amb Pirates de Catalunya sobre Govern obert.
* Parlament de Joan Baldoví a l'acte central de Primavera Europea.

## Referències

* ↑ «Entrevista a Joan Baldoví (Compromís-Equo)» (en castellà). La Paella Rusa, 12-11-2011.
* ↑ Fitxa de Joan Baldoví congreso.es (castellà)
* ↑ Joan Baldoví (Bloc) se perfila como nuevo alcalde de Sueca notícia a Las Provincias del 7 de juny de 2007 (castellà)
* ↑ Diego Gómez y Joan Baldoví se disputan ser el cartel electoral de Compromís, Levante-EMV, 12 d'agost de 2011 (castellà)
* ↑ Joan Baldoví, candidat de Compromís a les eleccions del 20 de novembre, Valencianisme.com, 24 de setembre de 2011
* ↑ ´Los valencianos debemos tener la dignidad de representarnos a nosotros mismos´ Entrevista amb Joan Baldoví a Levante-EMV, 26 de setembre de 2011 (castellà)
* ↑ Compromís lanza el «referéndum Baldoví» para cambiar el sistema electoral notícia a Levante-EMV, 28 d'octubre de 2011 (castellà)
* ↑ Joan Baldoví: el valencianista que quiere ser visible en Madrid anàlisi del candidat a Valenciaplaza.com (castellà)
* ↑ Llistes de les eleccions municipals a Sueca El Punt Avui
* ↑ «Declaració d'activitats de Joan Baldoví» (en castellà). Congrés dels Diputats.
* ↑ La intervención de Baldoví, el momento más comentado, Valenciaplaza, 21 de desembre de 2011 (castellà)
* ↑ Rajoy a Baldoví: ´A ver si cree que los demás venimos de la pata del Cid, Levante-EMV, 21 de desembre de 2011 (castellà)
* ↑ Baldoví trau a Rajoy el Camps que porta dins Arxivat 2012-01-09 a Wayback Machine., L'informatiu, 21 de desembre de 2011
* ↑ La intervenció de Baldoví que ha irritat Canal 9 i Barberà, Vilaweb, 21 de desembre de 2011
* ↑ Baldoví coloreja la cara del PP en la investidura de Rajoy notícia a Valencianisme.com del 20 de desembre de 2011
* ↑ Joan Baldoví: "Me sorprendió que Rajoy se enfadara por contar los problemas valencianos" , entrevista a Joan Baldoví a Valenciaplaza, 22 de desembre de 2011 (castellà)
* ↑ «El éxito de Compromís está en ver lo que nos une más que lo que nos separa» El diputado de la coalición Compromís-Equo en el Congreso de los Diputados, Joan Baldoví, se ofrece a defender las reivindicaciones de Ibiza en la Cámara Baja «como un ibicenco más» - notícia a Diario de Ibiza del 28 de gener de 2012 (castellà)
* ↑ ENE llevará sus propuestas a Madrid a través del diputado de Compromís, Joan Baldoví Cuesta dice que una de sus demandas es que se declaren de interés general las conexiones aéreas de Ibiza con los principales destinos de la Península - notícia a Diario de Ibiza del 27 de gener de 2012 (castellà)
* ↑ Joan Baldoví i Biel Barceló són entrevistats al programa La Mirada d'IB3 Televisió 27 de febrer de 2012

## Enllaços externs

* Joanbaldovi.com
* Perfil a Twitter
* Perfil a Facebook
* Fitxa al Congrés dels Diputats (castellà)